Vivi Kier (KF), 2010-11-19:
Jeg vil gerne starte med at sige tak til fru Line Barfod for denne forespørgselsdebat.
Som jeg også har kunnet høre på debatten indtil nu, har vi alle sammen hist og pist læst, at man i forskellige regioner og foreninger har udtrykt bekymringer omkring det at være gravid og skulle føde.
Derfor synes jeg, at det er fint, at vi får en debat, hvor vi alle sammen i bred enighed kan samles om en tekst, for også jeg synes, at det er rigtig, rigtig vigtigt, at regionerne lever op til de anbefalinger, som Sundhedsstyrelsen er kommet med.
Så vil jeg gerne fortsætte med at sige, at graviditet og fødsel er en rigtig stor, men heldigvis også for de fleste en rigtig positiv oplevelse.
Som sagt er Sundhedsstyrelsen jo kommet med en lang række anbefalinger, som regionerne selvfølgelig skal være i overensstemmelse med.
Jeg vil gerne takke for ministerens hurtigt iværksatte redegørelse om de forskellige regioners tilbud, for, som vi også kan høre, er der forskellighed her, og det synes jeg er rigtig, rigtig fint.
Det vigtige er at sikre os, at de er i overensstemmelse med de anbefalinger, som Sundhedsstyrelsen er kommet med.
For mig er det rigtig vigtigt, at vi siger, at det er regionernes ansvar.
Så kan vi stå og diskutere jordemødre.
Jeg har også haft besøg af jordemødre, det har jeg heldigvis tit.
Det er en rigtig dejlig livsbekræftende forening at have besøg af, og jordemødre kan noget helt, helt fantastisk.
Alle os, der selv har prøvet at føde, ved, hvor dejligt det er at have en god jordemoder, og vi har jo ikke mangel på jordemødre.
Jordemødre kan rigtig mange ting, og jeg håber da også, at man ude i regionerne vil overveje, om jordemødre ikke i virkeligheden måske skulle være dem, der er ude på selve barselsgangen.
Så havde man også en ekstra arbejdskraft, man kunne trække på, hvis det var.
Samtidig må jeg sige, at det jo også er rigtig vigtigt, at der er et samarbejde mellem sygehusene, dvs. fødestederne, og kommunerne.
Det er jo det, vi kender fra vores sundhedsaftaler, og lige nu er man i gang med at skulle lave anden generation af sundhedsaftalerne.
Da jeg sad i byrådet, var jeg faktisk med til at lave første generation af sundhedsaftalerne, og da var man ude i kommunerne lidt usikre på, hvad det var for en opgave, man gik ind til, men der er ingen tvivl om, at det bliver en rigtig, rigtig spændende sundhedsaftale, der skal laves denne gang, for nu er kommunerne og regionerne virkelig klædt på til at diskutere, hvad det er, de skal blive enige om, og hvad det er, de skal lave nogle aftaler om.
Jeg mener jeg også, at svangreomsorgen kunne være et af de steder, hvor både kommuner og regioner kan være enige om, at der skal laves en god sundhedsaftale.
Det, jeg synes er rigtig fint i de nye anbefalinger fra Sundhedsstyrelsen, er, at man siger, at der nu skal gøres en langt større indsats for socialt svage fødende.
Så har jeg hørt, at man tidligere i debatten har spurgt, hvad det er for nogle, der er de stærke, og hvad det er for nogle, der er de svage.
Det tror jeg sådan set ikke at en jordemoder overhovedet er i tvivl om.
Er man rigtig, rigtig bange, er man rigtig, rigtig utryg, så er man en svag fødende, så har man brug for ekstra støtte og omsorg.
Men der findes jo også masser af stærke fødende, der findes masser af stærke førstegangsfødende, som bare meget, meget hurtigt vil hjem, og så findes der dem, som har født flere gange, som ikke ser noget problem i det.
Og så er der også dem, som har født flere gange, som bare har brug for at være der og være til stede.
Så jeg synes faktisk, at der er givet mulighed for det.
Vi skal passe på, at vi ikke tror, det er et system, hvor man slår op på side 1 i bogen, og så skal alt følges slavisk, men at man skal leve op til de rammer, der er.
Jeg forventer og har tillid til, at regionerne kan leve op til at skabe gode fødesteder og lægge vægt på, at man nu bruger en større del af sine kræfter på dem, der virkelig har behov for et særligt tilbud.
Så tak for at vi har fået debatten og fået snakket om det, der også er et vigtigt hjørne af hele sundhedsvæsenet.